10 grupper fra forskellige handelsgymnasier i Nord- og Midtjylland dystede i dag om at bevise deres værd, da det regionale mesterskab blev afviklet på  Handelsgymnasiet Aalborg. Her kvalificerede to hold sig til finalen. Fælles for dagens to vindende hold var, at de begge præsenterede et bud på, hvordan det københavnske museum, Louisiana, kunne øge deres markedsandel, kendskabsgrad og omsætning gennem nytænkende idéer og koncepter. Det var således den fælles caseopgave. Bæredygtige løsninger Det blev eleverne eleverne Ida Thybo Pedersen, Anne Katrine Gade-Larsen, Frederikke Buchvardt og Laura Villadsen Mehlsen fra Morsø Handelsgymnasium, der sammen med eleverne Julie Søndergård Dissing, Lucas Martens og Victor Rohbrandt Aarup fra Handelsgymnasiet Aalborg kunne glæde sig over sejren i det regionale mesterskab i Erhvervscase. Mens førstnævnte elever fra Morsø Handelsgymnasium havde fokus på salg af bæredygtige plakater, som samtidig skulle støtte velgørende formål, havde eleverne fra Handelsgymnasiet Aalborg indtænkt et ungeråd, som skulle bistå Louisianas ledelse med udstillinger målrettet unge. Det var med disse idéer, at de fik overbevist dommerne, der i år bestod af undervisere fra HHX og repræsentanter fra dansk erhverv, om deres kvalifikationer og berettigelse, da de tog sejren. Finalen venter Eleverne er dog ikke i mål, da de stadig mangler finalen. For at vinde den kræver det, at de har den skarpeste forretningsidé, hvortil forventningerne stiger. - Med erhvervscasen får eleverne en spændende og virkelighedsnær opgave, som kræver både idégenerering, kreativitet og en god forståelse for realiserbare forretningsidéer, siger Astrid Sindbjerg, uddannelseschef på Handelsgymnasiet Aalborg. Dermed har de to grupper fra Morsø Handelsgymnasium og Handelsgymnasiet Aalborg kvalificeret sig til finalen, der afholdes den 21. september på Børsen i København. Her skal de dyste mod seks andre hold om titlen som Danmarksmestre i Erhvervscase. Se dagens vindere her:

Opsummering:
I dag blev finalisterne til årets DM i Erhvervscase fundet. De er nu klar til at repræsentere Nordjylland i finalen senere på måneden.